b'\n_START_ARTICLE_\nGutenbergova galaksija\n_START_PARAGRAPH_\nGutenbergovo galaksijo: Nastajanje tipografskega \xc4\x8dloveka (angl. The Gutenberg Galaxy: The Making of Typographic Man; knjige ni v slovenskem prevodu) je leta 1962 napisal kanadski profesor in filozof Marshall McLuhan. V njem analizira u\xc4\x8dinke mno\xc5\xbei\xc4\x8dnih medijev, \xc5\xa1e posebej tiska, na evropsko kulturo in \xc4\x8dlove\xc5\xa1ko zavest. V tem kontekstu osnuje izraz globalna vas, ki se navezuje na idejo, da mno\xc5\xbei\xc4\x8dna komunikacija vpliva, da se na\xc4\x8din mi\xc5\xa1ljenja, sicer zna\xc4\x8dilen za vas, raz\xc5\xa1iri na ves svet._NEWLINE_McLuhan preu\xc4\x8duje pojav\xc2\xa0\xc2\xbbGutenbergovega \xc4\x8dloveka\xc2\xab\xc2\xa0(angl. Gutenberg man), tj. subjekta, ki nastane s spremembo zavesti zaradi prihoda tiskane knjige. Trdi, da je medij sporo\xc4\x8dilo (angl. The medium is the message), s \xc4\x8dimer \xc5\xbeeli poudariti, da tehnologija oziroma tehnolo\xc5\xa1ki izumi niso zgolj pripomo\xc4\x8dki, ki jih ljudje uporabljajo, temve\xc4\x8d ljudi ponovno definirajo. Izum tiska s premi\xc4\x8dnimi kovinskimi \xc4\x8drkami je bil odlo\xc4\x8dilni trenutek, saj se je z njim kultura, v kateri so sprva \xc4\x8duti vzajemno sodelovali, spremenila v tiranijo vizualnega. Poleg tega je razvoj tiska po McLuhanu vodil k nastanku nacionalizma, dualizma, dominaciji racionalizma, avtomatizaciji znanstvenega raziskovanja, uniformiranju, standardizaciji kulture in alienaciji, tj. odtujevanju posameznikov.\n_START_SECTION_\nProlog\n_START_PARAGRAPH_\nMcLuhan uvodoma zapi\xc5\xa1e, da je Gutenbergova galaksija komplementarna delu Alberta Batesa Lorda The Singer of Tales (1960), ki nadaljuje \xc5\xa1tudije o Homerju Milmana Parryja, ki se je oprl na analize jugoslovanske epike, da bi dokazal, da so Homerjeva dela ustne kompozicije.\n_START_SECTION_\nGutenbergova galaksija\n_START_PARAGRAPH_\nDrugi, osrednji del sestoji iz 107 kraj\xc5\xa1ih poglavij, med katerimi so nekatera dolga zgolj tri, dve ali celo eno samo stran, kar ustreza mozai\xc4\x8dni zasnovi dela.'